ທາງການ​ລາວ ຈັບ​ກຸມ​ພະ​ນັກ​ງານ​ລັດ ​ທີ່​​ກ່ຽວ​ຂ້ອງ​ ໃນ​ການ​ລັກ​ລອບ​ຕັດ ແລະ ຄ້າ​ໄມ້​ເຖື່ອນ​ໄດ້ຫຼາຍ​ຂຶ້ນ
​ທ່ານ​ ທອງ​ລຸນ ສີ​ສຸ​ລິດ ນາ​ຍົກ​ລັດ​ຖະ​ມົນ​ຕີ​ຖະ​ແຫຼງຍອມ​ຮັບ​ວ່າ​ການ​ລັກ​ລອບ​ຕັດ​ໄມ້ ແລະ ຄ້າ​ໄມ້​ເຖື່ອນ​ຍັງ​ຄົງ​ເກີດ​ຂຶ້ນ​ໃນ​ທົ່ວ​ປະ​ເທດ ລາວ.
ທາງການລາວ ຈັບກຸມພະນັກງານລັດທີ່ມີສ່ວນກ່ຽວຂ້ອງໃນການລັກລອບຕັດ ແລະ ຄ້າໄມ້ເຖື່ອນໄດ້ຫຼາຍຂຶ້ນໃນທົ່ວປະເທດທີ່ເຮັດໃຫ້ລັດເສຍຫາຍຫຼາຍກວ່າ 300 ຕື້ກີບກັບ 287 ລ້ານບາດ ແລະ ກວ່າ 5 ລ້ານໂດລາ ທ່ານ ສີໄນ ມ່ຽງລາວັນ ຮອງປະທານຄະນະກວດກາພັກ-ລັດຖະແຫຼງວ່າໃນປີ 2019 ທີ່ຜ່ານມາ ຄະນະກວດກາພັກ-ລັດໄດ້ກວດພົບການຈັດຕັ້ງປະຕິບັດຂອງພະນັກງານລັດ ທີ່ລະເມີດຄຳສັ່ງນາຍົກລັດຖະມົນຕີເລກທີ 15/ນຍ ວ່າດ້ວຍການຫ້າມສົ່ງອອກໄມ້ທ່ອນໄປຕ່າງປະເທດຢ່າງເດັດຂາດຈຳນວນ 18 ເປົ້າໝາຍ ຊຶ່ງມີຜູ້ກະທຳຜິດເຖິງ 464 ຄົນ, ເຮັດໃຫ້ລັດເສຍຫາຍໄປຫຼາຍກວ່າ 300 ຕື້ກີບກັບ 287 ລ້ານບາດ ແລະ ກວ່າ 5 ລ້ານໂດລາ ເຖິງແມ່ນວ່າຈະໄດ້ລົງໂທດຕໍ່ຜູ້ກະທຳຜິດແລ້ວ 437 ຄົນໃນ 352 ກໍລະນີກໍຕາມແຕ່ກໍສາມາດຍຶດຄືນລາຍຮັບຂອງລັດໄດ້ພຽງສ່ວນນ້ອຍເທົ່ານັ້ນ ດັ່ງທີ່ທ່ານ ສີໄນ ໄດ້ໃຫ້ການຢືນຢັນວ່າ "ຜ່ານການກວດກາພົບເຫັນການລະເມີດ 352 ກໍລະນີ ຜູ້ມີສ່ວນພົວພັນ 437 ຄົນໃນນີ້ມີພະນັກງານລັດ 14 ຄົນ ຍຶດໄມ້ 4,044 3 ແມັດກ້ອນ ແລະ 182 ໂຕນ, ປັບໄໝ 2 63 ຕື້ກີບ ພົບເຫັນການຄ້າງຈ່າຍຄ່າພັນທະ ແລະ ຄ່າຊື້ໄມ້ນຳລັດ 84,347 99 ແມັດກ້ອນ ມູນຄ່າ 56 08 ຕື້ກີບ ແລະ 4 83 ລ້ານໂດລາ " ສ່ວນທ່ານ ທອງລຸນ ສີສຸລິດ ນາຍົກລັດຖະມົນຕີຖະແຫຼງຍອມຮັບວ່າການລັກລອບຕັດໄມ້ ແລະ ຄ້າໄມ້ເຖື່ອນຍັງຄົງເກີດຂຶ້ນໃນທົ່ວປະເທດ ລາວ ເຖິງແມ່ນວ່າລັດຖະບານ ລາວ ຈະໄດ້ດຳເນີນມາດຕະການປາບປາມ ແລະ ກວດສອບຕາມຄຳສັ່ງນາຍົກລັດຖະມົນຕີເລກທີ 15/ນຍ ນັບແຕ່ເດືອນພຶດສະພາ 2016 ເປັນຕົ້ນມາກໍຕາມ ແຕ່ກໍຍັງມີການບຸກລຸກ ແລະ ລັກລອບຕັດໄມ້ຢູ່ໃນເຂດຫວງຫ້າມເກີດຂຶ້ນຢູ່ເລື້ອຍມາ ຊຶ່ງຈະເຫັນໄດ້ຈາກການທີ່ໜ່ວຍສະເພາະກິດຂອງລັດຖະບານ ລາວ ສາມາດຍຶດໄມ້ເຖື່ອນ ແລະ ກວດພົບການບຸກລຸກເຂດປ່າຫວງຫ້າມໃນເນື້ອທີ່ກວ່າ 6,421 ເຮັກຕາ ທັງຍັງຍຶດໄມ້ໄດ້ຫຼາຍກວ່າ 98,023 ແມັດກ້ອນ ແລະ 531 44 ໂຕນອີກດ້ວຍ ທາງດ້ານເຈົ້າໜ້າທີ່ຂັ້ນສູງໃນກະຊວງອຸດສາຫະກຳ ແລະ ການຄ້າຢືນຢັນວ່າຄະນະຜູ້ຕາງໜ້າທາງການຄ້າຂອງສະຫະພາບຢູໂຣບ ຍັງບໍ່ມີທ່າທີວ່າຈະຕົກລົງອະນຸຍາດໃຫ້ມີການນຳເຂົ້າສິນຄຄ້າປະເທດໄມ້ສຳເລັດຮູບຈາກ ລາວ ແຕ່ຢ່າງໃດ ເຖິງແມ່ນວ່າຄະນະຜູ້ແທນການຄ້າຂອງ ລາວ ກັບສະຫະພາບຢູໂຣບໄດ້ເຈລະຈາກັນມາແລ້ວ 3 ຄັ້ງໃນຊ່ວງປີ 2017-2019 ແຕ່ກໍຍັງຈະສືບຕໍ່ການເຈລະຈາຈົນກວ່າສະຫະພາບຢູໂຣບຈະໝັ້ນໃຈວ່າ ລັດຖະບານ ລາວ ສາມາດຢຸດຢັ້ງການລັກລອບຕັດໄມ້ເຖື່ອນໄດ້ຢ່າງແທ້ຈິງແລ້ວ ຈຶ່ງຈະມີການພິຈາລະນາເຖິງການເປີດຕະຫຼາດສະຫະພາບຢູໂຣບ ເພື່ອຮັບການນຳເຂົ້າຜະລິດຕະພັນໄມ້ສຳເລັດຮູບຈາກ ລາວ ຕໍ່ໄປ ທັງນີ້ ສະຫະພາບ ຢູໂຣບ ກໍໄດ້ກຳນົດເງື່ອນໄຂເພື່ອປະກອບການພິຈາລະນາດັ່ງກ່າວໃນ 6 ດ້ານດ້ວຍກັນ ຊຶ່ງໃນນີ້ທາງການ ລາວ ສາມາດປະຕິບັດໄດ້ແລ້ວ 3 ດ້ານກໍຄືການກຳນົດໃຫ້ນຳເອົາໄມ້ຈາກປ່າຜະລິດເທົ່ານັ້ນມາແປຮູບເປັນສິນຄ້າສຳເລັດຮູບ ການກຳນົດພັນທະລະຫວ່າງ ແຮງງານກັບການຜະລິດ ແລະ ການຂຶ້ນທະບຽນຫົວໜ່ວຍທຸລະກິດຄ້າໄມ້ ສ່ວນ 3 ເງື່ອນໄຂທີ່ຄະນະຜູ້ຕາງໜ້າທາງການຄ້າຂອງສະຫະພາບ ຢູໂຣບ ຍັງບໍ່ເຊື່ອໝັ້ນວ່າ ທາງການ ລາວ ຈະສາມາດຈັດຕັ້ງປະຕິບັດໄດ້ຈິງ ກໍຄືການພັດທະນານິຕິກຳ ກ່ຽວກັບ ປ່າໄມ້ ການພັດທະນາລະບົບຄ້ຳປະກັນໄມ້ທີ່ຖືກກົດໝາຍໃຫ້ເປັນເອກະສານທີ່ສົມບູນ ແລະ ການທີ່ຈະຕ້ອງຮັບປະກັນວ່າ ໄມ້ທີ່ນຳເອົາມາແປຮູບນັ້ນເປັນໄມ້ທີ່ຖືກກົດໝາຍຢ່າແທ້ຈິງ ລັດຖະບານ ລາວ ໄດ້ຈັດຕັ້ງປະຕິບັດຄຳສັ່ງນາຍົກລັດຖະມົນຕີເລກທີ 15/ນຍ ວ່າດ້ວຍ ການ ຫ້າມສົ່ງໄມ້ທ່ອນໄປຕ່າງປະເທດຢ່າງເດັດຂາດ ນັບຈາກເດືອນພຶດສະພາ 2016ເປັນຕົ້ນມາ ແລະ ໄດ້ສັ່ງປິດໂຮງງານປຸງແຕ່ງໄມ້ທີ່ລະເມີດຄຳສັ່ງ 1,545 ແຫ່ງ ຈັບກຸມຜູ້ ກະທຳຄວາມຜິດ 700 ຄົນ ປິດໂຮງເລື່ອຍ 1,206 ແຫ່ງທີ່ມີສ່ວນກ່ຽວຂ້ອງໃນການລັກລອບຕັດໄມ້ ແລະ ຄ້າໄມ້ໂດຍຜິດກົດໝາຍໃນປີ 2017 ສ່ວນໃນປີ 2018 ກໍສັ່ງປິດໂຮງງານໄມ້ທີ່ບໍ່ໄດ້ມາດຕະຖານ 952 ແຫ່ງຈາກທີ່ມີຢູ່ທັງໝົດ 2,102 ແຫ່ງທົ່ວປະເທດແລະ ຍຶດໄມ້ທີ່ຜິດກົດໝາຍທີ່ໄດ້ນຳອອກປະມູນຂາຍໄດ້ເງິນເຂົ້າງົບປະມານລັດຖະບານເກີນກວ່າ 51 ຕື້ກີບກັບ 2 ລ້ານໂດລາ